Jeremaia
Chapter 21
Sa talai Pasuri na luve i Malikaia, kei Sefanaia na luve i Meesea na bete, kivei Jeremaia, o Setekaia na tui, me rau tukuna vua,
2 "Mo tarogi Jiova mada e na vukuda, ni sa mai veivala kei keda o Nepukatiresa na tui Papiloni, de sa na cakacaka beka mai vei keda o Jiova me vaka na Nona cakacaka vakurabui kecega, me sa lako tani mada ga kina vei keda o koya."
3 Sa qai yaco vei Jeremaia e dua na vosa mai vei Jiova, ka sa tukuna kina vei rau o Jeremaia, "Drau tukuna vakaoqo vei Setekaia,
4 'Sa tukuna vakaoqo o Jiova na Kalou ni Isireli; "Raica, Au na vakalesuya tani nai yaragi ni valu e na ligamudou, dou sa veivaluti kina kei tui Papiloni, kei ira na kai Kalitia, era mai kabai kemudou mai daku ni bai, ia Au na vakasoqoni ira mai ki loma ni koro oqo.
5 "Ia Au na veivala kei kemudou oi Au e na ligaqu sa dodo yani, kei na ligaqu kaukauwa, io e na cudru, kei na lesa, kei na cudru levu.
6 "Ka'u na yaviti ira na lewe ni koro oqo, na tamata kei na manumanu: era na mate ga e na mate dauveiveitauvi.
7 "Ni sa oti oqori," sa tukuna o Jiova, "Au na soli Setekaia na tui Juta, kei ira na nona tamata, kei ira na lewe ni vanua, kei ira sa vo e na koro oqo mai na mate dauveiveitauvi, kei nai seleiwau, kei na viakana, ki na liga i Nepukatiresa na tui Papiloni, kei na ligadra na nona meca, kei na ligadra era sagai ira me ra vakamatea. Ia ena yaviti ira o koya e nai seleiwau; ena sega ni vosoti ira, ena sega talega ni yalovinaka, se yalololoma."'
8 "Ia vei ira na tamata oqo mo tukuna, 'Sa tukuna vakaoqo o Jiova; "Raica, Au sa vakaraitaka vei kemudou na sala ni bula, kei na sala ni mate.
9 "O koya sa tiko ga e na koro oqo ena mate e nai seleiwau, kei na mate dauveiveitauvi: ia o koya sa curu kitautuba, ka dro vei ira na kai Kalitia era mai kabai kemudou, ena bula, ena soli vua na nona bula me nonai toki ni valu.
10 "Ni sa dua tani na mataqu ki na koro oqo me sa ca ga, me kakua ni vinaka," sa tukuna o Jiova. "Ena soli ga ki na liga i tui Papiloni, ia ena vakama e na bukawaqa o koya."'
11 "Ia e na vuku ni mataqali i tui Juta, mo tukuna, 'Dou rogoca na vosa i Jiova,
12 'Oi kemudou na mataqali i Tevita, sa tukuna vakaoqo o Jiova; "Dou ia na lewa dodonu e na mataka, ka vakabulai koya sa vakacacani mai na liga i koya sa vakacacana, de lako yani na Noqu cudru me vaka na bukawaqa sa waqa tiko, me sega e dua e bokoca, e na vuku ni kena ca na nomudoui valavala.
13 "Raica, Au sa veivala kei iko, o iko sa tiko e na buca, e na uluvatu ni buca," sa tukuna o Jiova; "Dou a tukuna, 'O cei ena lako sobu mai me veivala kei keimami? Se o cei me mai curu ki na neimami tikotiko?'
14 Ia Au na cudruvi kemudou me vaka na nomudoui valavala," sa tukuna o Jiova. "Ia Au na tutuvaka na buka e na kena veikau, ena kania na ka kecega sa tu vakavolivolita."'"
tpi_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn